**Antti Helin** (s. 1976 Helsinki) on suomalainen matkailutoimittaja ja tietokirjailija. Hän kuuluu matkailusivustojen Minnethaimaassa.com, Kerranelamassa.fi ja Tripsteri.fi perustajiin. Helin tunnetaan myös lempinimellä Paratiisireportteri, millä nimellä hän pitää matkailuaiheista blogia.

Ura toimittajana
----------------

Helin oli *Ylioppilaslehden* toimittaja vuosina 2001–2002, missä roolissa hän kakutti Suomen ylioppilaskuntien liiton (SYL) vastavalitun puheenjohtajan Elina Moision. Nuoruudessaan Helin oli muutenkin kiinnostunut gonzo-journalismista, jota hän harjoitti varsin maltillisessa muodossa *City*-lehdessä 2000-luvun alussa.

Vuosina 2002–2008 Helin työskenteli *Mondo*-matkailulehden toimitussihteerinä ja toimituspäällikkönä, minkä jälkeen hän on jatkanut uraansa vapaana toimittajana ja tietokirjailijana. Helin on julkaissut artikkeleita myös muun muassa *Helsingin Sanomissa*, *Ilta-Sanomissa*, *Avussa* ja *Imagessa*. Hän on myös toiminut *Aamulehden* matkailuaiheisena kolumnistina vuosina 2005–2006.

Vuonna 2015, Kathmandussa asuessaan, Helin kuvasi ja kirjoitti artikkeleita Nepalin maanjäristyksestä Kirkon ulkomaanavulle.

Nykyisin Helin työskentelee perustamiensa matkailusivustojen toimittajana, minkä lisäksi hän jatkaa kirjoittamista *Mondo*-lehteen. Hän yleensä valokuvaa omat matkailureportaasinsa.

Ura tietokirjailijana
---------------------

Helin on julkaissut Mondo-matkaopassarjassa teokset Prahasta, Thaimaasta ja Madeirasta sekä yhdessä Katja Lindroosin kanssa Amsterdamista. 

Tripsteri-sarjassa Helin on julkaissut opaskirjan Thaimaasta sekä yhdessä Siru Vallealan kanssa opaskirjan Prahasta.

Helin on julkaissut myös teokset *Thaimaa parhaimmillaan* (Image Kustannus 2008) sekä *Karaokekansa – tarinoita laulun voimasta* (Avain 2007), jonka valokuvat on ottanut Juuso Westerlund. Viimeksi mainittu teos kertoo suomalaisesta karaokekulttuurista.

Tunnustukset
------------

Vuonna 2006 Helin sai Tutkivan journalismin yhdistyksen Lumilapio-palkinnon osana *Image*-lehden työryhmää artikkelista, joka käsitteli eurooppalaista ihmiskauppaa. Työryhmään kuuluivat hänen ohellaan Ari Lahdenmäki, Anu Partanen ja Pekka Vänttinen. 

Vuonna 2013 Helin sai Thaimaan matkailuviranomaisten myöntämän Friend of Thailand -palkinnon, jolla kunnioitettiin Helinin pitkäjänteistä työtä Thaimaan-matkailun parissa.

Urheilu-ura
-----------

Helin on miekkaillut Suomen maajoukkueessa ja edustanut seuratasolla sekä Ylioppilasmiekkailijoita että Helsingin Miekkailijoita. Hän on voittanut kalvalla miesten henkilökohtaisen Suomen mestaruuden vuonna 1999 ja Helsingin Miekkailijoiden joukkueessa kalvan miesten joukkuekilpailun mestaruuden vuosina 1997, 1999, 2000, 2001, 2002 ja 2004.

Yksityiselämä
-------------

Helin on naimisissa filippiiniläisen UNICEF-virkailijan Leotes Lugo Helin kanssa. Heillä on yhteinen poika (s. 2009). Helin on asunut perheensä kanssa Thaimaassa, Nepalissa, Itä-Timorissa ja Laosissa. Helin on rakennuttanut Filippiineille vaimonsa kotiseudulle Surigaoon majatalon Surigao Dream.

Lähteet
-------

1. ↑  Ammatti: paratiisireportteri | Ylioppilaslehti *ylioppilaslehti.fi*.  12.11.2004. Viitattu 21.5.2021.
2. ↑  MinneThaimaassa-tekijät *MinneThaimaassa.com*. Viitattu 21.5.2021.
3. ↑  Paratiisireportterit – keitä me olemme? *Kerran elämässä*. Viitattu 21.5.2021.
4. ↑  Unelmaduunarit-kausi 1, 2 ja 3: 20. Antti Helin: Paratiisireportterin elämää. – Unelmaduunarit – kausi 1, 2 ja 3 – Podcast *Podtail*. Viitattu 21.5.2021. (ranskaksi)
5. ↑  Matkablogi Paratiisireportteri *Kerran elämässä*. Viitattu 21.5.2021.
6. ↑  KULTTUURIVIHKOT - Valas.com *www.kulttuurivihkot.fi*. Viitattu 21.5.2021.
7. ↑  Mitä opin Nepalin maanjäristyksestä? *Kirkon Ulkomaanapu*. Viitattu 21.5.2021.
8. ↑  Booksy: Booking it some more: Antti Helin: Mondo matkaopas - Praha *Booking it some more*.  perjantai 15. elokuuta 2014. Viitattu 21.5.2021.
9. ↑  Kolme kirjaa Thaimaasta – parhaat matkaoppaat suosikkikohteeseen *Rantapallo*. Viitattu 21.5.2021.
10. ↑  Katja / Lähtöselvitetty: Maailman paras matkaopas *Lähtöselvitetty*.  30.10.2016. Viitattu 21.5.2021.
11. ↑  Amsterdamia uusin silmin *ts.fi*.  18.7.2006. Viitattu 21.5.2021.
12. ↑  Tripsteri-opaskirjat *Tripsteri*. Viitattu 21.5.2021.
13. ↑  Tarinoita karaoken voimasta | Jukka Haarma | Blogit *Yle Blogit*. Viitattu 21.5.2021. [vanhentunut linkki]
14. ↑  Lumilapio-palkinto HS:n Tuomo Pietiläiselle ja Image-lehdelle - Mediaviikko - Viestinnän ja median uutisia *mediaviikko.fi*. Viitattu 21.5.2021.
15. ↑  Suomalaiselle arvostettu Thaimaan ystävä -palkinto *Rantapallo*. Viitattu 21.5.2021.
16. ↑  Miehet *www.fencing-pentathlon.fi*. Viitattu 21.5.2021.
17. ↑  Joukkue *www.fencing-pentathlon.fi*. Viitattu 21.5.2021.
18. ↑  Paratiisireportteri: Kuinka perustaa majatalo Filippiineille? *Kerran elämässä*. Viitattu 21.5.2021.

Aiheesta muualla
----------------

* Orjamarkkinat, Lumilapio-palkinnon saanut artikkeli vuodelta 2005

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI

 |
|  |
| Kansalliset | 
* Suomi (KANTO)

 |

 |